Stadig alt for få boliger til de mange nye studerende - Dansk Byggeri
Sommervejret indbyder til at dase i solen, men for mange af de studerende, der skal starte på studiet efter sommerferien, går tiden med en intens jagt på at finde et sted at bo. Den nyeste opgørelse viser, at der er et akut ekstra behov for 8.400 studieboliger i Hovedstaden og 4.000 studieboliger i Aarhus. Dansk Byggeri peger på, at Københavns Kommune er på rette vej i forhold til at få opført flere boliger til de unge, men at det ikke løser det akutte behov her og nu.
At der mangler studieboliger i de større byer er ingen nyhed. Manglen på studieboliger opstår hvert år, når mange nye studerende skal starte på de videregående uddannelser. Og da strømningen sker i ét ryk, skaber det hvert eneste år et akut behov for boliger, der er mulige at betale for de studerende. Dermed når det samlede tal for det akutte ekstra behov for studieboliger op på 22.000.
Selvom de midlertidige boliger er et skridt i den rigtige retning, er der et akut behov for 8.400 ekstra boliger i København, når semesteret går i gang for de studerende omkring 1. september.
- Københavns Kommune har en målsætning om at færdiggøre op mod 6.000 studieboliger i perioden 2010-2027, og det er dejligt at se, at byggerierne af disse boliger er kommet i omdrejninger. Kommunens målsætning er formentlig indfriet inden for en kortere årrække, men det bringer os desværre ikke helt i mål. Og den akutte boligmangel er fortsat stor.